CELEX: 32012L0024
Language: el
Date: 2012-10-08 00:00:00
Title: Οδηγία 2012/24/ΕΕ της Επιτροπής, της 8ης Οκτωβρίου 2012 , για τροποποίηση, με σκοπό την προσαρμογή των τεχνικών διατάξεών της, της οδηγίας 86/297/ΕΟΚ του Συμβουλίου για την προσέγγιση των νομοθεσιών των κρατών μελών που αφορούν τους δυναμοδότες των τροχοφόρων γεωργικών και δασικών ελκυστήρων και τα συστήματα προστασίας τους  Κείμενο που παρουσιάζει ενδιαφέρον για τον ΕΟΧ

9.10.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 274/24
            
         ΟΔΗΓΊΑ 2012/24/ΕΕ ΤΗΣ ΕΠΙΤΡΟΠΉΣ
   της 8ης Οκτωβρίου 2012
   για τροποποίηση, με σκοπό την προσαρμογή των τεχνικών διατάξεών της, της οδηγίας 86/297/ΕΟΚ του Συμβουλίου για την προσέγγιση των νομοθεσιών των κρατών μελών που αφορούν τους δυναμοδότες των τροχοφόρων γεωργικών και δασικών ελκυστήρων και τα συστήματα προστασίας τους
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2003/37/ΕΚ του Ευρωπαϊκού Κοινοβουλίου και του Συμβουλίου, της 26ης Μαΐου 2003, σχετικά με την έγκριση τύπου γεωργικών ή δασικών ελκυστήρων, των ρυμουλκούμενων και των εναλλάξιμων ρυμουλκούμενων μηχανημάτων τους, καθώς και των συστημάτων, κατασκευαστικών στοιχείων και χωριστών τεχνικών ενοτήτων των οχημάτων αυτών και για την κατάργηση της οδηγίας 74/150/ΕΟΚ (1), και ιδίως το άρθρο 19 παράγραφος 1 στοιχείο β),
   Εκτιμώντας τα ακόλουθα:
   
               (1)
            
            
               Το τμήμα 4.2 του παραρτήματος I της οδηγίας 86/297/ΕΟΚ του Συμβουλίου (2) καθορίζει γενικές διατάξεις όσον αφορά τους πρόσθιους δυναμοδότες. Ο πινάκας 2 του εν λόγω παραρτήματος προβλέπει την εφαρμογή του προτύπου ISO 8759-1:1998 στις κατηγορίες ελκυστήρων που είναι εξοπλισμένοι με δυναμοδότες, το οποίο καθορίζει επίσης τις διαστάσεις της θέσης των πρόσθιων δυναμοδοτών. Ωστόσο, οι εν λόγω απαιτήσεις σχετικά με τη θέση δεν είναι συμβατές με μεγάλο αριθμό γεωργικών και δασικών ελκυστήρων εξαιτίας των νέων απαιτήσεων σχεδιασμού.
            
         
               (2)
            
            
               Οι απαιτήσεις για τους πρόσθιους δυναμοδότες που καθορίζονται στην οδηγία 86/297/ΕΟΚ αφορούν μόνον τα θέματα ασφάλειας, δηλαδή, τη θέση του δυναμοδότη, τις απαιτήσεις προστασίας και τη ζώνη ασφαλείας. Η θέση του δυναμοδότη που επιβάλλει η οδηγία 86/297/ΕΟΚ δεν είναι συμβατή με πολλές κατηγορίες ελκυστήρων που διατίθενται τώρα στην αγορά ούτε με τα φερόμενα όργανά τους. Ο πίνακας 2 του παραρτήματος I της οδηγίας 86/297/ΕΟΚ εξαιρεί ήδη τους ελκυστήρες των κατηγοριών Τ4.1 και Τ4.3 από τις απαιτήσεις όσον αφορά τη θέση των δυναμοδοτών.
            
         
               (3)
            
            
               Πέραν των ελκυστήρων των κατηγοριών T4.1 και T4.3 που ήδη εξαιρούνται από τις απαιτήσεις της ρήτρας 4.2 του προτύπου ISO 8759-1:1998, ούτε οι ελκυστήρες των κατηγοριών T1, T2, T3, T4.2 και T5 δεν μπορούν να συμμορφώνονται με τις εν λόγω απαιτήσεις.
            
         
               (4)
            
            
               Πολλοί ελκυστήρες είναι δυνατόν να είναι εξοπλισμένοι με ειδικούς τύπους δυναμοδοτών στους οποίους δεν εφαρμόζεται το πρότυπο ISO 8759-1:1998.
            
         
               (5)
            
            
               Στην περίπτωση ελκυστήρων της κατηγορίας Τ3, το πρότυπο εφαρμόζεται μόνον εάν ο ελκυστήρας είναι εξοπλισμένος με δυναμοδότη που προσδιορίζεται στον εν λόγω πρότυπο. Ωστόσο, άλλες κατηγορίες οχημάτων, όπως οι ελκυστήρες της κατηγορίας Τ2 και ορισμένοι μικρότεροι ελκυστήρες της κατηγορίας Τ1, θα μπορούσαν να είναι εξοπλισμένοι με ειδικούς τύπους δυναμοδοτών, οι οποίοι δεν καλύπτονται από το πρότυπο. Κατά συνέπεια, η εξαίρεση από τις απαιτήσεις του προτύπου ISO 8759-1:1998 θα πρέπει να επεκταθεί στις κατηγορίες ελκυστήρων Τ1 και Τ2.
            
         
               (6)
            
            
               Ανάλογες δυσκολίες αντιμετωπίζονται και στις αντίστοιχες κατηγορίες C.
            
         
               (7)
            
            
               Δεδομένου ότι οι προδιαγραφές του προτύπου ISO 8759-1:1998 με την εξαίρεση της ρήτρας 4.2 πρέπει να εφαρμόζονται στους ελκυστήρες όλων τω κατηγοριών Τ και C που είναι εξοπλισμένο με πρόσθιους δυναμοδότες, ο πίνακας 2 καθίσταται άνευ αντικειμένου και θα πρέπει, συνεπώς, να απαλειφθεί.
            
         
               (8)
            
            
               Επομένως, η οδηγία 86/297/ΕΟΚ θα πρέπει να τροποποιηθεί ανάλογα.
            
         
               (9)
            
            
               Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που αναφέρεται στο άρθρο 20 παράγραφος 1 της οδηγίας 2003/37/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα I της οδηγίας 86/297/ΕΚ τροποποιείται ως εξής:
   
               1)
            
            
               Το σημείο 4.2 αντικαθίσταται από το ακόλουθο κείμενο:
               «4.2.   Διατάξεις σχετικά με τους πρόσθιους δυναμοδότες.
               Οι προδιαγραφές του προτύπου ISO 8759-1:1998 με την εξαίρεση της ρήτρας 4.2 εφαρμόζονται στους ελκυστήρες όλων των κατηγοριών Τ και C που είναι εξοπλισμένοι με πρόσθιους δυναμοδότες όπως προσδιορίζεται στο εν λόγω πρότυπο».
            
         
               2)
            
            
               Ο πίνακας 2 απαλείφεται.
            
         Άρθρο 2
   1.   Τα κράτη μέλη θεσπίζουν και δημοσιεύουν πριν από τις 31 Οκτωβρίου 2013, τις αναγκαίες νομοθετικές, κανονιστικές και διοικητικές διατάξεις που απαιτούνται για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
   Εφαρμόζουν τις εν λόγω διατάξεις από 1ης Νοεμβρίου 2013.
   Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από αναφορά κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
   Άρθρο 4
   Η παρούσα οδηγία απευθύνεται στα κράτη μέλη.
   
      Βρυξέλλες, 8 Οκτωβρίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 171 της 9.7.2003, σ. 1.
   
      (2)  ΕΕ L 186 της 8.7.1986, σ. 19.